## Martínez Mus anuncia que els trens tornaran a circular entre les estacions d’Hospital Vila i Benidorm del TRAM d’Alacant el 12 de juny

*** El conseller ha visitat les obres de duplicació de via i electrificació que s’executen en este tram de la línia 1
* L’actuació compta amb un pressupost superior als 40 milions d’euros, amb finançament de la Unió Europea, i comprén els municipis de Benidorm, Finestrat i la Vila Joiosa**

El conseller de Medi Ambient, Infraestructures i Territori, Vicente Martínez Mus, ha anunciat que els trens tornaran a circular entre les estacions d’Hospital la Vila i Benidorm des del pròxim 12 de juny, una vegada s’han completat les obres que es duen a terme com a part del projecte de duplicació de via i electrificació que afecta este tram de la línia 1 (Luceros-Benidorm) de TRAM d’Alacant.

Ferrocarrils de la Generalitat Valenciana (FGV) oferix actualment servici d’autobús entre estes estacions amb parada a Benidorm, Cala Finestrat, Hospital Vila, Costera Pastor i Creueta i que enllaça amb el servici ferroviari en circulació, en les parades de Creueta (direcció Luceros) i Benidorm (direcció Dénia).

El projecte que executa l’empresa pública amb un pressupost superior als 40 milions d’euros, IVA inclòs, compta amb finançament de la Unió Europea mitjançant el Mecanisme de recuperació i resiliència (MRR).

Martínez Mus ha explicat que “la fase que ha obligat a interrompre el pas de trens ja arriba a la fi, per la qual cosa la circulació ferroviària recuperarà la normalitat, mentres es continua treballant fins a finals d’any, quan es completarà la totalitat de les actuacions previstes”.

El conseller ha fet este anunci en la seua visita a les obres que s’executen en el baixador de Terra Mítica, en el qual està previst instal·lar, a escassos metres, un viaducte metàl·lic sobre el barranc del Murtal. Ha estat acompanyat pel president de la Diputació d’Alacant i alcalde de Benidorm, Toni Pérez, així com pel director gerent d’FGV, Alfonso Novo.

“Lamentem les molèsties que han ocasionat les obres en els últims mesos, però, una vegada concloguen, abans que acabe l’any, es podran apreciar les millores que permetran dotar la línia de més regularitat i millors freqüències de pas, a fi d’avançar en el procés de modernització del conjunt de la xarxa de TRAM d’Alacant”, ha assenyalat també Martínez Mus.

**Característiques del projecte**

Les actuacions en execució discorren pels termes municipals de la Vila Joiosa, Finestrat i Benidorm, al llarg d’un tram de 6,23 quilòmetres. L’espai afectat inclou l’entorn immediat de l’actual traçat de la línia, sobre la plataforma ferroviària ja executada, així com franges addicionals confrontants.

Els treballs previstos consistixen a duplicar la via pel que fa a infraestructura, inclosa l’execució d’un viaducte nou sobre el barranc del Murtal, superestructura de via i electrificació, inclosa l’adequació de les obres de drenatge existents, l’execució d’una xarxa de cunetes adaptada a les necessitats actuals i la correcció dels terraplens danyats.

A més, s’han previst noves instal·lacions de seguretat i comunicacions ferroviàries i l’adaptació de les existents, i, fins i tot, la modificació d’enclavaments. També s’han inclòs actuacions en les subestacions d’energia per als nous requisits de la xarxa i per a l’actualització dels equips elèctrics que es troben obsolets.

En este mateix projecte, es rehabiliten els baixadors Cala Finestrat i Terra Mítica, que milloren la seua accessibilitat i equipaments tècnics. Al seu torn, s’ha previst millorar l’accés a l’Hospital de la Marina Baixa des del baixador d’Hospital Vila.

El projecte constructiu també comprén la renovació/adequació de tancaments al llarg del tram i la prolongació del camí Moralet, des de l’aparcament existent al nord de l’estació de Benidorm, per a habilitar-lo com a itinerari senderista, de manera que es generarà un itinerari saludable en tot el parc del Moralet, a on s’instal·larà també una passarel·la per als vianants que connectarà amb la via verda existent.

Com a part d’este mateix projecte, FGV, en col·laboració amb l’Ajuntament de Benidorm, estudia executar la tramviarització del tram que discorre entre l’avinguda Beniardá i la parada intermodal, situada enfront de l’estació d’autobusos.

Fecha: 30/05/2025